Schimbări majore la vârful armatei ucrainene. Zelenski nu a dat nicio explicaţie pentru mutările făcute
Război în Ucraina. Președintele Volodimir Zelenski l-a demis pe fostul comandant șef al forțelor armate Valeri Zalujnîi din serviciul militar și, printr-un alt decret, l-a numit ambasador în Marea Britanie, scrie Ukrainska Pravda. Şi şeful operaţiunilor speciale a fost înlocuit pentru a doua oara în şase luni
Volodimir Zelenski l-a numit din nou printr-un decret prezindeţial pe Dmitro Gerega în funcţia de comandant al forţelor de sprijin ale armatei, post din care a fost demis fără nicio explicaţie în martie. Gerega a fost demis din această funcție pe 4 mai 2024, iar în locul său a fost numit Oleksandr Yakovets. Motivele deciziei președintelui nu au fost dezvăluite, scrie Ukrainska Pravda.
Totodată, Zelenski l-a revocat din serviciul militar pe fostul comandant șef al Forțelor Armate, Valeri Zalujnîi. Potrivit decretului, generalul Zalujnîi a fost eliberat din serviciul militar "din motive de sănătate, cu dreptul de a purta o uniformă militară" şi numit "ambasador extraordinar și plenipotențiar al Ucrainei în Regatul Unit al Marii Britanii și Irlandei de Nord".
Schimbări în lanţul de comandă al armatei ucrainene
Preşedintele Ucrainei l-a înlocuit şi pe comandantul forţelor speciale ale armatei. Este a doua oară în jumătate de an când îl schimbă pe şeful unităţii care operează în teritoriile ucrainene ocupate de Moscova.
Demiterea colonelului Serhii Lupanciuk şi numirea în locul său a generalului de brigadă Oleksandr Trepak a fost anunţată prin două decrete separate publicate pe site-ul preşedintelui ucrainean, care nu a oferit nicio explicaţie pentru această decizie.
Din 2014, Trepak a participat activ la operaţiunile de apărare în estul Ucrainei împotriva rebelilor separatişti susţinuţi de Rusia. El a fost implicat în conducerea operaţiunii de respingere a asaltului rusesc asupra aeroportului din Doneţk, una dintre operaţiunile majore de la acea vreme.
Doi şefi înlocuiţi după doar câteva luni, Zalujnîi eliberat din serviciul militar şi făcut ambasador
Lanţul de comandă al armatei ucrainene a fost schimbat la diferite niveluri din februarie, când Zelenski l-a înlocuit pe comandantul-şef, Valeri Zalujnîi, cu comandantul de atunci al forţelor terestre, Oleksandr Sîrski, în cadrul unei remanieri majore.
La vremea respectivă, Zelenski a declarat că o nouă conducere militară preia controlul asupra forţelor armate, promiţând să "repornească" sistemul prin aducerea unor comandanţi cu experienţă care să înţeleagă nevoile de zi cu zi ale trupelor.
Această reorganizare a venit într-un moment de incertitudine pentru Ucraina, în condiţiile în care trupele ruse au început să avanseze în est, profitând de lipsa de personal ucrainean pe front, precum şi de stocurile de proiectile de artilerie în scădere.
Lupanciuk a fost numit la conducerea forţelor speciale în noiembrie trecut, după demiterea bruscă a predecesorului său în funcţie Viktor Gorenko. Demiterea lui Gorenko a fost văzută la acea vreme ca un semn al unei rupturi tot mai mari între Zelenski şi comandantul său şef de atunci (Valeri Zalujnîi), care a fost concediat câteva luni mai târziu.
Forţele speciale nu au un profil public, dar se crede că au fost implicate în cele mai ambiţioase operaţiuni ale Ucrainei în zonele controlate de Rusia şi în special în peninsula Crimeea, anexată de Moscova în 2014.